Ellen Trane Nørby (V), 2005-06-09:
Fra Venstres side vil vi meget gerne udtrykke glæde over, at Det Radikale Venstre, Socialdemokratiet og SF har valgt at gå ind og tilslutte sig den strukturreform, som regeringen har lavet sammen med Dansk Folkeparti, og som på det her konkrete område, museumsområdet, udmønter sig på en lang række måder.
Fra Venstres side kan vi varmt støtte op om, at der nu er blevet skabt mere klarhed på det kulturelle område.
Vi synes, det er positivt, at vi i forbindelse med lovforslaget om musikloven går ind og sikrer musikundervisningen for alle landets børn, de 130.000 unge, der i dag modtager undervisning på musikskolerne; at vi med strukturreformen går ind og gør det obligatorisk for alle kommuner at have en musikskole; at vi ydermere også går ind og fastholder refusionsordningen, som sikrer, at der er et incitament til at videreudvikle musikskolerne over hele landet, sådan at alle de børn, som også interesserer sig for musik, får muligheder ude lokalt for at kunne dyrke deres musik, for at kunne spille selv og for at blive inspireret på det; at vi også går ind og sikrer MGK’erne, de musikalske grundkurser, som er endnu en del af den musikalske fødekæde, og som ligger meget tæt på regeringens initiativ til at skabe liv i musikken og styrke den musikalske fødekæde.
Også på samleloven på kulturområdet synes vi det er vigtigt, at vi nu får skabt langt mere klarhed, at vi får nogle klarere strukturer.
Man kan også sige, at der bliver færre kokke i køkkenet og dermed en klarere ansvarsfordeling mellem de forskellige aktører på kulturområdet.
For os har det været essensen, at vi ikke længere har et virvar af strukturer, men at vi klart forholder os til, om noget er lokalt eller noget er statsligt.
Fra Venstres side ser vi denne her udmøntning af strukturreformen på museumsområdet, på det kulturelle område, som værende positiv for hele området, fordi den skaber mulighed for både vækst og dynamik på museumsområdet, hvor vi sikrer museerne økonomisk de næste 4 år og selvfølgelig også på en måde derefter.
Det er positivt særligt på musikområdet, hvor vi går ind og sikrer musikskolerne i alle Danmarks kommuner, sikrer, at alle børn får mulighed for at kunne deltage i musikundervisning, hvis det er det, de har lyst til, og på teaterområdet, hvor vi går ind og sikrer teatrenes muligheder i hele Danmark og ikke kun i hovedstadsområdet.
Så fra Venstres side er vi ikke i tvivl om, at det er en positiv udmøntning af kommunalreformen, der sker på det kulturelle område.
Vi mener, at den er med til at sikre kreative miljøer og sikre, at de aktører, der er på området, nu ved, hvad det er, de skal forholde sig til, at det er staten, der på mange områder er gået ind og har overtaget de amtslige ordninger og sikret økonomien og bæredygtigheden.
Så mener vi også, at aftalen om strukturreformen, som er indgået mellem Dansk Folkeparti og regeringen og nu også tilsluttet på det kulturelle område af SF, Socialdemokratiet og Det Radikale Venstre, er med til at vise, at det, vi fra starten lagde frem, slet ikke var så dårligt. For ellers ville man vel ikke kunne forvente, at det kunne få så bred opbakning her i Folketingssalen.
I Venstre er vi ikke bange for at tænke nyt, og vi ser strukturreformen som en unik mulighed for, at vi kan oprette større og mere slagkraftige kommuner, som også på det kulturelle område tager et ansvar og udvikler kulturen.
Så er der nogle, der vil sige: Men hvorfor skulle de have en interesse til at gøre det?
Der må vi bare sige, at vi tror, at de nye kommuner ikke kan lade være med at udvikle kulturen, fordi kultur, kulturel udvikling og kulturtilbud på musikområdet, på teaterområdet og på museumsområdet er et klart konkurrenceparameter, når man skal tiltrække arbejdskraft, når man skal tiltrække nye indbyggere til et område, når man skal tiltrække unge studerende, og når man skal tiltrække arbejdspladser.
Derfor tror vi, at de nye slagkraftige kommuner også vil bruge den mulighed, der ligger i strukturreformen på det kulturelle område, til at sikre nogle kulturaktiviteter og -tilbud til deres borgere, som i kvalitet overstiger det, som vi ser i dag.
Hvis vi kigger på nogle af de store kommuner i dag, kommuner som Holstebro, Horsens, Silkeborg og Roskilde, kan vi se, at det er kommuner, der allerede har den størrelse, som de nye kommuner nu vil få, og det er kommuner, som har taget kulturen enormt seriøst.
Det er kommuner, som har sat fokus på kulturen, og som har set den som et positivt konkurrenceparameter.
Derfor er vi fra Venstres side sikre på, at den tilslutning, der har været bredt her i salen, også er et udtryk for, at de øvrige partier her i Folketinget anerkender, at der vil ske et løft på det kulturelle område, når vi vedtager strukturreformen.
Det er vi da glade for, for det er da også en tilkendegivelse af, at det, der er blevet lagt frem, var rigtigt fra start af.
Fra Venstres side hilser vi med glæde velkommen, at der har været så stor opbakning, og vi håber også på, at det er noget, der ligesom også fremover kan give sig udtryk i, at vi kan lave nogle fælles aftaler på det kulturelle område.
Vi kan dermed varmt støtte forslagene på kulturområdet i forbindelse med strukturreformen og særligt det her samlelovforslag, L 53, som på mange områder sætter rammerne for det fremtidige kulturliv i Danmark.